b'\n_START_ARTICLE_\nPlaukas\n_START_SECTION_\nPlauko mikroskopin\xc4\x97 strukt\xc5\xabra\n_START_PARAGRAPH_\nPlaukas yra sudarytas i\xc5\xa1 dviej\xc5\xb3 pagrindini\xc5\xb3 dali\xc5\xb3: matomo plauko stiebo ir plauko \xc5\xa1aknies, kuri yra plauko mai\xc5\xa1elyje (folikule).\n_START_SECTION_\nPlauko folikulas\n_START_PARAGRAPH_\nPlauko folikulas yra vieta, i\xc5\xa1 kurios auga plaukas. Tai yra odos (epidermio) \xc4\xafduba, apsupta jungiamojo audinio sluoksnio. Plauko folikule yra plauko \xc5\xa1aknis, riebal\xc5\xb3 liauka ir plauk\xc4\x85 pakeliantis lygusis raumuo. Visi \xc5\xbemogaus plauk\xc5\xb3 folikulai susidaro prie\xc5\xa1 jam gimstant, j\xc5\xb3 yra ~5 mln._NEWLINE_Plauko \xc5\xa1aknis yra folikulo viduje. Ji yra sudaryta i\xc5\xa1 aktyviai besidalijan\xc4\x8di\xc5\xb3 l\xc4\x85steli\xc5\xb3. Naujos l\xc4\x85stel\xc4\x97s i\xc5\xa1 apa\xc4\x8dios stumia senesnes, ir d\xc4\x97l to plaukas auga. I\xc5\xa1 vidini\xc5\xb3 \xc5\xa1aknies l\xc4\x85steli\xc5\xb3 sluoksni\xc5\xb3 susidaro plauko stiebas, i\xc5\xa1 i\xc5\xa1orini\xc5\xb3 \xe2\x80\x93 i\xc5\xa1orin\xc4\x97 plauko mak\xc5\xa1tis. Plauko \xc5\xa1aknyje taip pat yra l\xc4\x85stel\xc4\x97s melanocitai, kurie gamina pigment\xc4\x85 melanin\xc4\x85. Plauko \xc5\xa1aknies apa\xc4\x8dioje yra jungiamojo audinio spenelis (papilla), kuriame yra daug kraujagysli\xc5\xb3, maitinan\xc4\x8di\xc5\xb3 plauk\xc4\x85, ir nerv\xc5\xb3.\n_START_SECTION_\nPlauko stiebas\n_START_PARAGRAPH_\nPlauko stiebo pavir\xc5\xa1iuje yra kutikul\xc4\x97, sudaryta i\xc5\xa1 plok\xc5\xa1\xc4\x8di\xc5\xb3j\xc5\xb3 bebranduoli\xc5\xb3 l\xc4\x85steli\xc5\xb3. Stiebo viduryje yra \xc5\xa1erdis (medulla), sudaryta i\xc5\xa1 surag\xc4\x97jusi\xc5\xb3 kubini\xc5\xb3 l\xc4\x85steli\xc5\xb3, tarp kuri\xc5\xb3 yra oro tarpai. \xc5\xa0erdies funkcija yra temperat\xc5\xabros palaikymas, j\xc4\x85 turi ne visi plaukai. Tarp kutikul\xc4\x97s ir \xc5\xa1erdies yra plauko \xc5\xbeiev\xc4\x97 (cortex). \xc5\xbdiev\xc4\x97je yra keratino, kuris lemia plauk\xc5\xb3 savybes, taip pat \xc5\xbeiev\xc4\x97s l\xc4\x85stel\xc4\x97se bei tarp j\xc5\xb3 yra pigmento melanino granuli\xc5\xb3. Melaninas yra sudarytas i\xc5\xa1 dviej\xc5\xb3 form\xc5\xb3 \xe2\x80\x93 tamsaus eumelanino ir \xc5\xa1viesesnio feomelanino, j\xc5\xb3 santykis lemia plauk\xc5\xb3 spalv\xc4\x85.'